公明黨

公明黨係日本嘅一個政黨，簡稱「公明」。喺1964年11月17號成立，總部位於東京都新宿區南元町17。目前黨員有46萬人左右。

公明黨同宗教團體嘅關係一直係俾人非議嘅地方。公明黨同日本宗教組織創價學會關係密切，可以話係公明黨嘅母體。早年創價學會甚至會干預公明黨嘅人事安排，俾人指控違反「政教分離」嘅戰後日本憲法精神。後來公明黨搵咗啲唔係創價學會嘅人加入，去溝淡宗教色彩。不過公明黨仍然有唔少關於政教合一方面嘅指控。

黨史
公明黨嘅歷史可以追溯到1954年創價學會嘅文化部成立。喺之後一年，文化部喺統一地方選舉入面開始支持候選人，而且大有殺獲。1956年更加向國政邁進，喺第4屆日本參議院議員通常選舉攞到3席。

1960年，池田大作成為創價學會會長。喺佢推動之下，創價學會更加喺政界加速發展，1961年，公明政治連盟正式成立。1964年，創價學會同公明政治連盟名義上分離，公明黨正式成立。

1969年，社會黨喺眾議院選舉大敗，社會黨內部開始提出一種同其他政黨合作嘅路線，聯合公明黨同民社黨對抗自民黨政權，「社公民路線」誕生。之後三黨雖然有時會有衝突，但係大部分時間都維持到合作關係。

1993年，公明黨聯同其他七黨組成「非自民非共產連合政權」，成功以些微差距令自民黨首次下野，公明黨第一次參與執政。但係唔夠一年，政權內部意見分歧，社會黨同新黨先驅重走去同自民黨組閣。公明黨喺執政10個月後就要落台。

同一年，公明黨加入新進黨，但係參議院部分就獨立出嚟成為一個院內會派「公明」。

1998年，新進黨因為黨內矛盾日益增加而宣布解散，原本屬於公明黨嘅議員喺解散後成立「新黨平和」同「黎明俱樂部」。同一年11月，三個會派重新合併做公明黨。

到1999年，公明黨受自民黨邀請加入政府，兩黨一直合作，直到2009年民主黨打低自民黨為止。到2013年，自民黨重新上台，公明黨又跟著一齊執政。

選舉成績

眾議院

自由民主黨 (日本)
立憲民主黨 (日本2020年)
日本共產黨

日本政黨